作者:劉禹錫
標題:晚歲登武陵城顧望水陸悵然有作
內容:星象承烏翼，蠻陬想犬牙。俚人祠竹節，仙洞閉桃花。城基曆漢魏，江源自賨巴。華表廖王墓，菜地黃瓊家。霜輕菊秀晚，石淺水紋斜。樵音繞故壘，汲路明寒沙。凊風稍改葉，盧橘始含葩。野橋過驛騎，叢祠發迥笳。跳鱗避舉網，倦鳥寄行楂。路塵高出樹，山火遠連霞。夕曛轉赤岸，浮靄起蒼葭。軋軋渡水槳，連連赴林鴉。叫閽道非遠，賜環期自賒。孤臣本危涕，喬木在天涯。